
24-TA-3289: Noteikumu projekts (Grozījumi)
Grozījums Ministru kabineta 2017. gada 21. marta noteikumos Nr. 153 "Kārtība, kādā policija veic novērošanu, izmantojot tehniskos līdzekļus, kā arī šādas novērošanas rezultātā iegūto datu apstrādi"

	Noteikumu konsolidētā versija
3.1 Policijas iestāde, lai veiktu publisku vietu un tajās esošo personu novērošanu, ar valsts akciju sabiedrību "Ceļu satiksmes drošības direkcija" vai valsts vai pašvaldības ceļa pārvaldītāju, vai dzelzceļa infrastruktūras pārvaldītāju var noslēgt deleģēšanas līgumu par tehnisko līdzekļu uzstādīšanu un to darbības nodrošināšanu.
	Iebildums
Valsts pārvaldes iekārtas likuma 41. panta pirmā daļa noteic, ka publiska persona var deleģēt pārvaldes uzdevumus, kuru izpilde ietilpst šīs publiskās personas vai tās iestādes kompetencē. Deleģējot pārvaldes uzdevumus, par funkcijas izpildi kopumā atbild attiecīgā publiskā persona.
Vēršam uzmanību, ka tehnisko līdzekļu uzstādīšana un to darbības nodrošināšana, nav pārvaldes uzdevums, jo lietu tehniskā uzstādīšana un apkope ir īpašumtiesību jautājums, savukārt publisko vietu novērošana un pārkāpumu fiksēšana ar tehniskajiem līdzekļiem ir pārvaldes darbība. Ievērojot minēto, lūdzam pārskatīt paredzēto grozījumu.

